Imtella' Settembru 1, 2021 - Aġġornata 1 Ta' Settembru, 2021 3:01pm Rapport: Gaetano Micallef Numru ta' klieb morda qed jiġu abbandunati minħabba li s-sidien ma jkunux iridu jħallsu għall-ispejjeż tal-veterinarji. Dan qed iżid il-problemi li għandhom is-santwarji tal-annimali li diġà ffaċċjati mill-fenomenu ta' nies li ġabu klieb biex ikunulhom ta' kumpanija fil-Covid imma issa qed jarawhom żejda. Hekk sostniet ma' tvm.com.mt Rosalind Agius, waħda mill-voluntieri tal-Assoċjazzjoni għall-Annimali Abbandunati (AAA) li fil-preżent qed jagħti kenn lil madwar 80 kelb. Agius qalet li l-abbandun tal-klieb ilu magħna madankollu nnutaw li minn wara li bdew jitnaqqsu aktar miżuri tal-Covid, u n-nies reġgħu bdew joħorġu aktar, żdiedu n-nies li ma jriduhomx aktar għall-kumpanija bħalma riduhom meta kienu qed iqattgħu iktar ħin id-dar. Hija qalet li qed jinnutaw dan minħabba l-ammont ta' klieb ta' inqas minn sena li qed jingħataw lilhom jew li qed jinġiebu għandhom mill-Animal Welfare wara li jkunu sabuhom abbandunati fit-triq. Agius qaltilna li għalkemm ikun hemm min jaddotta klieb mis-santwarju li għandhom fil-limiti ta' Birżebbuġa dan huwa inqas mill-ammont ta' klieb li qed jirċievu. Hija nnutat li ħafna minn dawk li jfittxu li jadottaw il-klieb ikunu jridu ġriewi jew klieb ta' daqs żgħir anke għax fl-appartament li jgħixu fih ikunu permess biss jrabbu klieb żgħar jekk jingħataw dan il-permess. Dan qed iwassal biex l-AAA qed issib problema bi klieb ta' daqs kbir għax ftit li xejn ikun hawn min irid jieħu minnhom. Fil-fatt klieb ta' daqs kbir idumu iktar biex jiġu adottati. Agius tkellmet magħna dwar problemi oħra li jiffaċċjaw minbarra l-ammont ta' klieb li għandhom u n-nuqqas ta' nies li jaddottaw klieb li mhumiex żgħar. Hija semmiet il-ħlas lill-veterinarji fejn għalkemm irrikonoxxiet li dawn jagħtuhom skont, qalet li xorta tibqa' spiża għalihom biex ilaħħqu mal-kont. In-nuqqas ta' spazju biex iżommu l-klieb hija problema oħra tant li kelb minnhom qed jinżamm f'kamra fejn soltu l-voluntieri kienu jieħdu kafè flimkien. Minbarra l-għajnuna mill-pubbliku, l-għaqda tingħata għotja fis-sena mill-Gvern biex issewwi l-klieb imma din mhux biżżejjed biex tkopri l-ispejjeż minn dan il-lat. Problema oħra li qed tiffaċċja l-AAA hija l-fatt li m'għandhix provvista tal-elettriku fis-santwarju minħabba li jinsab iktar minn 150 metru bogħod minn l-Enemalta tissupplixxi d-dawl u għalhekk trid terfa' l-ispiża hi meta m'għandhix biex tagħmel dan. Agius temmet l-intervent ma' tvm.com.mt billi appellat lin-nies li jekk mhux se juru impenn biex iżommu kelb għal ħajtu jew jekk m'għandhomx flus biex iħallsu għall-veterinarju ma jġibux kelb.